《赋得鲜云垂薄阴》
宋代·刘才邵

轻云初出岫，散漫本无心。鄣日呈鲜彩，垂天结薄阴。

浮空诚可玩，著地影非深。笼水难藏渚，依山岂暗林。

谁言聊晻霭，远势已侵寻。不羡西郊密，终期为作霖。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。